वो लोगों से गुहार लगाता रहा, युवक उसे सरेआम पीटते रहे
सिविल लाइंस में एक युवक को चार लड़कों ने हॉकी-डंडों से पीटा
मकरोनिया में दोपहर को भी पीट चुके थे युवक
भास्कर संवाददाता | सागर
सिविल लाइंस स्थित वैद्यराज की गली में एक युवक को चार अन्य युवकों ने बेरहमी से पीटा। घटनाक्रम शाम करीब 6 बजे का है। जानकारी के अनुसार एक युवक को चार लड़के किसी बात पर से हॉकी-डंडे से पीट रहे थे। पिटाई से बेदम हो रहा युवक लोगों से बचाने की गुहार लगा रहा था। लेकिन किसी ने बीच-बचाव की हिम्मत नहीं जुटाई। गनीमत थी कि गली में रहने वाली एक महिला ने इन हमलावर युवकों को ललकारा। तब कहीं उन्होंने इस युवक को छोड़ा। लेकिन तब ये युवक अधमरा हाे चुका था।
रजाखेड़ी निवासी है
घायल युवक
घटना के बाद किसी ने पुलिस को सूचना दी। मौके पर पहुंची डायल-100 ने युवक की स्थिति को देखते हुए जिला अस्पताल पहुंचाया। वहां युवक ने अपना नाम गुड्डू यादव निवासी रजाखेड़ी बताया। उसने बताया कि इन लड़कों ने आज दोपहर को भी मेरे साथ मारपीट की थी। जिसकी शिकायत मैंने पदमाकर पुलिस थाने में की थी। इस शिकायत से नाराज होकर ये लोग सिविल लाइंस आ गए। जहां मेरे साथ एक बार फिर मारपीट करने लगे। पूछताछ में युवक ने अपने हुए इस हमले का कारण नहीं बताया। उसका कहना है कि पीटने वाले युवकों में एक गढ़ाकोटा का रहने वाला है, बाकी तीन के बारे में उसे ज्यादा जानकारी नहीं है।
hin_Deva hin_Deva hin_Deva bho_Deva hin_Deva awa_Deva hin_Deva hin_Deva